Toshkent sirkining 39-mavsumi “O‘zbek sirki yulduzlari” shou dasturi bilan boshlab berildi. Shu bilan birga, joriy yilda yana bir yubiley nishonlanadi – O‘zbekistonda statsionar sirk tomoshalari boshlanganiga 100 yil to‘ladi. Toshkent markazidagi sirk binosi qurilganiga 39 yil bo‘lganiga qaramay, u allaqachon shaharning eng diqqatga sazovor joylaridan biriga hamda turistlar taniydigan o‘ziga xos tashrif qog‘oziga aylanib qolgan. Shu bois u davlat muhofazasiga olingan obekt hisoblanadi. “Ayni kunlarda mamlakatning turli mintaqalarida bizning “Shapito” nomli ko‘chma sirkimiz faoliyat yuritmoqda, - deydi sirk bosh rejissyori Sunnat Qo‘ziyev. – Bu yil, an’anaga ko‘ra, muxlislarni Yangi Yil ertagi bilan xushnud etamiz, har bir bayramga maxsus dastur tayyorlaymiz, shou kuzgi va yozgi tanaffuslardan so‘ng yangilanib boradi”.